Asevelvollinen: tiesitkö, että Puolustusvoimat saa säilyttää sinusta tämän tiedon pysyvästi?

Varusmiehet tuntevat P-testit niin sanottuina "palikkatesteinä". Kaikki varusmiehet joutuvat suorittamaan ne palveluksensa alkuvaiheessa. LEHTIKUVA / JUSSI NUKARI

Jukka-Pekka Räsänen

Kansallisarkisto määräsi tammikuussa 2015, että Puolustusvoimien tulee säilyttää kaikki asevelvollisten Peruskoe 1- ja Peruskoe 2 -testien tulokset pysyvästi. Varusmiehet tuntevat P-testit niin sanottuina "palikkatesteinä". Kaikki varusmiehet joutuvat suorittamaan ne palveluksensa alkuvaiheessa.

Arkistolain perusteella Kansallisarkisto katsoi, että testien sisältämä tieto on tutkimuksen kannalta tärkeää, eikä sen pysyvä säilyttäminen vaaranna henkilötietojen yksityisyyttä.

Pääesikunta valitti asiasta Helsingin hallinto-oikeuteen, joka hylkäsi valituksen tiistaina 15. maaliskuuta.

Helsingin hallinto-oikeus totesi päätöksessään, että arkistolaitos on voinut arkistolain pykälän 8 nojalla määrätä, mitkä aktiivikäytöstä poistettavat asevelvollisuusrekisteriin kuuluvat asiakirjat tai asiakirjoihin sisältyvät tiedot säilytetään pysyvästi. Arkistolaitoksen tekemä päätös ei myöskään ole perustuslain 10 pykälässä säädetyn yksityiselämää koskevan suojan vastainen.

Arkistolaitos on voinut arkistolain 11 pykälän nojalla määrätä, millä menetelmällä pysyvän säilytykseen määrätyt asiakirjat on laadittava ja tiedot tallennettava ja mainitun lain 12 pykälän nojalla, missä arkistotiloissa pysyvään säilytykseen tarkoitettuja asiakirjoja on säilytettävä, hallinto-oikeuden perusteluissa todetaan.

Hallinto-oikeuden päätöksestä on mahdollista valittaa korkeimpaan hallinto-oikeuteen.